Imtella' Ottubru 10, 2021 Investiment ta' €3 miljun se jwassal għal tisbiħ estensiv fl-Iskola Primarja taż-Żebbug f'Għawdex. Dan l-investiment jifforma parti minn investiment totali ta' €50 miljun għall-iskejjel fil-gżira Għawdxija. Binja ta' sular wieħed li nfetħet fl-1958 issa se tingħata dehra kompletament ġdida u moderna biex l-istudenti u l-edukaturi tal-Iskola Primarja taż-Żebbuġ, Għawdex, ikollhom ambjent xieraq u komdu b'investiment ta' €3 miljun. Waqt li tat id-dettalji tal-proġett, il-Ministru tal-Edukazzjoni Justyne Caruana qalet li dan huwa proġett infrastrutturali ieħor flimkien ma' dawk diġà mħabbra biex tkompli titjieb l-esperjenza edukattiva tal-istudenti u tal-edukaturi waqt li jitjieb ukoll l-ambjent strutturali tal-iskejjel. Il-proġett jinvolvi tisbiħ estensiv tal-iskola primarja eżistenti u huwa maħsub li joffri spazji edukattivi moderni, aċċessibli u komdi għall-istudenti u edukaturi. "Dan huwa parti minn investiment totali ta' €50 miljun dedikati għall-iskejjel t'Ghawdex. Wara li ħabbarna x-xogħlijiet fin-Nadur, Sannat u Kerċem illum kien imiss li nħabbru dan l-investiment fil-Primarja taż-Żebbug. Fejn se jsiru investimenti massiċċi biex ikollna skola li tkun tassew atrezzata għall-ħtiġijiet pedagoġiċi tal-lum u tal-miri li rridu nilħqu". Apparti t-tisbiħ komplet tal-iskola minn ġewwa u minn barra, il-proġett se jinkludi d-disinn mill-ġdid tal-ispazji miftuħa u rikreattivi kif ukoll il-ħolqien ta' spazji ġodda għat-tagħlim ta' suġġetti extrakurrikulari. Bhalma qed isir fl-iskejjel kollha li qed jiġu rranġati, f'din il-binja se jiġu introdotti wkoll miżuri effiċjenti fl-enerġija. L-Iskola Primarja fiz-Zebbug, li tifforma parti mill-Kullegg t'Għawdex, kienet iddisinjata mill-Perit Joseph Huntingford fl-1958 u hija mifruxa fuq medda ta' madwar 2,300 metru kwadru.